אָח לְצָרָה



	
	אָח לְצָרָה
	




אָח אֶל כָּל תוֹעֲבוֹת אֱמוּנֵי יִשְׂרָאֵל;

אָח אֶל כָּל טוֹבוֹת אֲצִילֵי יִשְׂרָאֵל;

בַּעֲדַת הַיְּהוּדִים יוֹשְׁבֵי עִיר הַמְּלוּכָה

חֲסִידִים וּמַשְׂכִּילִים נֶחֶלְצוּ לַקְּרָב.

וִיהִי רִיב וּמָדוֹן, מְהוּמָה וּמְבוּכָה,

וַיֶחֱרַד כָּל הַמַּחֲנֶה בִּבְחִירַת הָרָב;

אֵלֶּה בָּחֲרוּ בָּרָב יוֹדֵעַ רוּחַ הַמַּשְׂכִּילִים

וָאֵלֶּה – רָב חָסִיד וּמְשַׁמֵּר הֲבָלִים…

אֵלֶּה הִלְשִׁינוּנִי וּלְחַיַּי יָרָדוּ,

אֵלֶּה מִנֶּגֶד נִגְעַי מֵרָחוֹק עָמָדוּ –

הָאֲצִילִים הָעֲצֵלִים.


*


עַל קִנִּי אֶשָּׂא קִינָה

כִּי הוֹרָס וְכִי הֻדָּשׁ

בְּאוֹלוֹנֵיצִק הַמְּדִינָה

בְּעִיר גָּלוּתִי פּוּדָשׁ;

וּבְצֵאתִי מֵאוֹלוֹנֵיצִק הַמְּדִינָה

מִמְּקוֹם גָּלוּתִי פּוּדָשׁ,

עוֹד אֶשָּׂא אֲלֻמָּתִי בְּרִנָּה

וּכְבוֹדִי עִמָּדִי יְחֻדָשׁ.


*


אָח לְצָרָה יִוָּלָד, בֵּן לְפֶּרֶץ.

אָח וּבֵן אִם אֵין לְאִישׁ – אֻמְלָל הוּא בָּאָרֶץ


*


אֶל עִיר מִקְלָט יָנוּס כָּל שֹׁפֵךְ בִּשְׁגָגָה דָם

עַד מוֹת הַכֹּהֵן הַגָּדוֹל יֵשֵׁב שָׁם.

אֲבָל כֹּהֵן גָּדוֹל שֶׁהָרַג אֶת הַנֶּפֶשׁ

מָתַי יֵצֵא הוּא מֵעִיר מִקְלָטוֹ לַחֹפֶשׁ?


*


אִישׁ סוֹחֵר כִּי פָשַׁט רַגְלוֹ וָאֳמוּנָתוּ כִּי תִגָּרַע

נִכַּפֵּר לָהֶם אִם יָקוּמוּ בְּמִי שֶׁפָּרַע,

וַאֲגֻדַּת קֹדֶשׁ אִם תִּמְעֹל וְתֵאָשֵׁם

מִי יִשָּׂא פִּשְׁעָהּ וְיִרְצֶה עַל חִיּלּול הַשֵּׁם?


*


פַּרְעֹה מְבָקֵּשׁ לְהָרְגֵנִי,

אָחִי הָעִבְרִי יִמְסְרֵנִי

אֲשֶׁר בִּגְלָלוֹ אֶת הַמִּצְרִי הִכִּיתִי,

יֵלֶךְ

וִיַחיֵּב רֹאשִׁי לַמֶּלָךְ,

מִזְּדוֹן לֵב יִקְרָא: מִי שָׂמְָך

שׁוֹפֵט וְשַׂר עָלֵינוּ? –

אֶעֱזְבָה אוֹתָם וְאֵלֵךְ מִפְּנֵיהֶם הַמִּדְבָּרָה.

אֲבָל הַפַּחַד מִפְּנֵי פַרְעֹה וּכְפִיַּת טוֹבָה מֵאֵת

אַחַי לֹא יְשִׁבוּנִי מִדַּרְכִּי לְהַצִּיל אֶת עַמִּי מֵרָעָתוֹ.











את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/44367